Document ID: 32003D0831

Komisijas Lēmums
(2003. gada 20. novembris),
ar kuru groza Lēmumus 2001/881/EK un 2002/459/EK attiecībā uz robežkontroles punktu saraksta izmaiņām un papildinājumiem
(izziņots ar dokumenta numuru C(2003) 4234)
(Dokuments attiecas uz EEZ)
(2003/831/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm [1], un jo īpaši tās 6. panta 2. punktu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK [2], un jo īpaši tās 6. panta 4. punktu,
tā kā:
(1) To robežkontroles punktu saraksts, kuros izdara veterinārās pārbaudes dzīviem dzīvniekiem un dzīvnieku izcelsmes produktiem, ko ieved no trešām valstīm, un kuri apstiprināti ar Komisijas Lēmumu 2001/881/EK [3], kurā iekļauts katra robežkontroles punkta ANIMO vienības numurs, jāatjaunina, īpaši ņemot vērā norises dažās dalībvalstīs un Kopienas inspekcijas.
(2) Kopienas inspekcijas rezultāti bijuši apmierinoši, tādēļ sarakstā jāpievieno papildu robežkontroles punkti: Châteauroux Déols Francijā un Kolding un Skagen Dānijā.
(3) Pēc sarunām starp Komisiju un Nīderlandi attiecībā uz Amsterdam Schiphol lidostu jāizveido jauna zemsvītras piezīme, kas izskaidrotu, kāda minētajā lidostā ir situācija dzīvu dzīvnieku ievedumu ziņā.
(4) Turklāt ar grozījumiem jāievieš vairāki atjauninājumi zemsvītras piezīmēs un sarakstā iekļautajā informācijā par kategorijām un kontroles punktiem attiecībā uz vairākiem citiem robežkontroles punktiem, kas jau ir apstiprināti.
(5) ANIMO vienību saraksts Komisijas Lēmumā 2002/459/EK [4], kurā norādīts ANIMO vienības numurs katram robežkontroles punktam Kopienā, attiecīgi jāatjaunina, ņemot vērā visas attiecīgās izmaiņas un saglabājot sarakstu identisku Lēmumā 2001/881/EK ietvertajam sarakstam.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2001/881/EK pielikumu aizstāj ar šā lēmuma I pielikuma tekstu.
2. pants
Lēmuma 2002/459/EK pielikumu groza saskaņā ar šā lēmuma II pielikumu.
3. pants
Šis lēmums ir adresēts dalībvalstīm.
Briselē, 2003. gada 20. novembrī

Labels: 17
5
10
3
6
12